Document ID: 31999L0102

Komisijas Direktīva 1999/102/EK
(1999. gada 15. decembris),
ar kuru tehnikas attīstībai pielāgo padomes Direktīvu 70/220/EEK attiecībā uz pasākumiem, kas jāveic, lai novērstu gaisa piesārņošanu, ko rada emisija no mehāniskajiem transportlīdzekļiem
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1970. gada 20. marta Direktīvu 70/220/EEK par dalībvalstu tiesību aktu tuvināšanu attiecībā uz pasākumiem, kas jāveic, lai novērstu gaisa piesārņošanu, ko rada emisija no mehāniskajiem transportlīdzekļiem [1], kurā jaunākie grozījumi izdarīti ar Eiropas Parlamenta un Padomes Direktīvu 98/69/EK [2], un jo īpaši tās 5. pantu,
tā kā:
(1) Direktīva 70/220/EEK ir viena no atsevišķām direktīvām tipa apstiprināšanas procedūrā, kas noteikta ar Padomes 1970. gada 6. februāra Direktīvu 70/156/EEK par dalībvalstu tiesību aktu tuvināšanu attiecībā uz mehānisko transportlīdzekļu un to piekabju tipa apstiprinājumu [3], kurā jaunākie grozījumi izdarīti ar Eiropas Parlamenta un Padomes Direktīvu 98/91/EK [4].
(2) Direktīva 70/220/EEK nosaka specifikācijas mehānisko transportlīdzekļu radīto emisiju testēšanai savā jomā. Ņemot vērā jaunāko pieredzi un straujo transportlīdzekļu iebūvētu diagnostikas sistēmu (OBD) attīstību, attiecīgi jāpielāgo šīs specifikācijas, piemērojot tās no Direktīvā 98/69/EK noteiktajiem datumiem.
(3) Jāprecizē šīs direktīvas OBD prasību piemērošanas datumi jauniem tipiem un visiem M1 kategorijas transportlīdzekļu tipiem, kas aprīkoti ar kompresijaizdedzes dzinējiem un kuru maksimālā masa pārsniedz 2500 kg, un N1 kategorijas II un III klases transportlīdzekļiem.
(4) Jāprecizē OBD prasības attiecībā uz aizsardzību pret nevēlamām izmaiņām, dzinēja aizdedzes izlaidumu kontroles atslēgšanu noteiktos darbības apstākļos, transportlīdzekļa nobrauktā attāluma saglabāšanu darbības traucējumu laikā, indikatoram uzrādot vadītājam darbības traucējumus, OBD sistēmas spēju veikt divvirzienu loģisko kontroli, ISO 15031-6 noteikto P1 un P0 kļūdas kodu komplektu izmantošanu, diagnostikas savienojumu, un jāizsaka OBD sliekšņa robežlielumi ar simtdaļas precizitāti. Jāizveido pārskatīti noteikumi aizdedzes izlaidumu kontrolei apstākļos, kas var izraisīt katalizatora bojājumus, lai samazinātu nepareizu kļūdas indikāciju risku un ieviestu iespēju veikt daļēju katalizatora tilpuma kontroli un izmantot paplašinātu sakaru saslēgumu starp transportlīdzekli un punktu ārpus tā, ko nodrošina kontrollera apgabala tīkls (CAN).
(5) Jāļauj saņemt tipa apstiprinājumu transportlīdzekļiem, kuru OBD sistēmām piemīt ierobežots trūkumu skaits, kas var parādīties tipa apstiprināšanas laikā vai pirms tās vai var atklāties, kad transportlīdzekļi jau ir ekspluatācijā. Tipa apstiprināšanas iestāde var arī izdot tipa apstiprinājuma apliecības pagarinājumu transportlīdzekļiem, kuru tips jau ir apstiprināts, gadījumos, kad vēlāk ekspluatācijā esošiem transportlīdzekļiem atklāj trūkumus OBD sistēmā. Šādus pagarinājumus nepiešķir, ja OBD sistēma pavisam nefunkcionē. Jānosaka laika periods, kādā vēlāk ražotiem transportlīdzekļiem jāizlabo tipa apstiprināšanas iestādes noteiktie trūkumi.
(6) Šajā direktīvā paredzētie pasākumi ir saskaņā ar atzinumu, ko sniegusi ar Direktīvu 70/156/EEK izveidotā Komiteja pielāgošanai tehnikas attīstībai,
IR PIEŅĒMUSI ŠO DIREKTĪVU.
1. pants
Direktīvas 70/220/EEK I, VI, X un XI pielikumu groza saskaņā ar šīs direktīvas pielikumu.
2. pants
1. Dalībvalstīs stājas spēkā normatīvie un administratīvie akti, kas vajadzīgi, lai vēlākais līdz 1999. gada 31. decembrim nodrošinātu atbilstību šai direktīvai. Par to dalībvalstis nekavējoties informē Komisiju.
Kad dalībvalstis pieņem minētos aktus, tajos ietver atsauci uz šo direktīvu vai arī šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.
2. Dalībvalstis dara Komisijai zināmus savu tiesību aktu noteikumus, ko tās pieņem jomā, uz kuru attiecas šī direktīva.
3. pants
Šī direktīva stājas spēkā trešajā dienā pēc tās publicēšanas Eiropas Kopienu Oficiālajā Vēstnesī.
4. pants
Šī direktīva ir adresēta dalībvalstīm.
Briselē, 1999. gada 15. decembrī

Labels: 7
8
20